《泛彭蠡湖》
明代·李时行

浩荡湖光迥，虚涵河汉明。万峰朝霭净，一苇客帆轻。

地跨三吴胜，江连七泽平。鱼龙时隐见，舟楫互纵横。

日月浮金晕，风波激玉声。方壶晴掩映，圆峤远峥嵘。

阳鸟寒依渚，残虹夕抱城。感时思击楫，俯念愧登瀛。

塞北犹防□，江东未解兵。艰危堪涕泪，回首忆神京。

作者简介：明广州府番禺人，字少偕。嘉靖二十年进士。知嘉兴县，迁南京兵部车驾主事，坐事罢，遍游吴越、齐鲁名山。有《驾部集》。